Uredba Komisije (ES) št. 1082/2003

z dne 23. junija 2003

o podrobnih pravilih za izvajanje Uredbe (ES) št. 1760/2000 Evropskega parlamenta in Sveta o najnižji ravni pregledov, ki jih je treba opraviti v okviru sistema za identifikacijo in registracijo govedi

(Besedilo se nanaša na EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe (ES) št. 1760/2000 Evropskega parlamenta in Sveta z dne 17. julija 2000 o vzpostavitvi sistema za identifikacijo in registracijo govedi ter o označevanju govejega mesa in izdelkov iz govejega mesa in razveljavitvi Uredbe Sveta (ES) št. 820/97 [1], in zlasti člena 10(d) Uredbe,

ob upoštevanju naslednjega:

(1) Uredba Komisije (ES) št. 2630/97 z dne 29. decembra 1997 o podrobnih pravilih za izvajanje Uredbe Sveta (ES) št. 820/97 o najnižji ravni pregledov, ki jih je treba izvajati v okviru sistema za identifikacijo in registracijo govedi [2] je bila večkrat bistveno spremenjena [3]. Zaradi jasnosti in racionalnosti je treba navedeno uredbo kodificirati.

(2) Primerno je opredeliti najnižjo raven pregledov, ki jih je treba opraviti za zagotavljanje ustreznega izvajanja sistema za identifikacijo in registracijo govedi.

(3) Pristojni organ vsake države članice naj izvaja preglede na podlagi analize tveganja. Analiza tveganja naj upošteva vse ustrezne dejavnike, vključno zlasti dejavnike s področja javnega zdravja in zdravja živali.

(4) Načeloma morajo biti vse živali v gospodarstvu zajete s pregledi. Če pa zaradi praktičnih razlogov ni mogoče zbrati živali v gospodarstvu v 48 urah, lahko pristojni organ predvidi primeren sistem vzorčenja.

(5) Pristojni organ vsake države članice naj izvaja inšpekcijske preglede na kraju samem, ki naj bi bili praviloma nenapovedani, kot je določeno v Uredbi Sveta (EGS) št. 3508/92 z dne 27. novembra 1992 o vzpostavitvi integriranega administrativnega in kontrolnega sistema za nekatere programe pomoči Skupnosti [4], nazadnje spremenjeni z Uredbo Komisije (ES) št. 495/2001 [5].

(6) Države članice naj Komisiji oddajajo letno poročilo, v katerem so navedeni podrobni podatki o izvajanju pregledov.

(7) Komisija naj državam članicam pošlje vzorec takega poročila.

(8) Ukrepi, predvideni s to uredbo, so v skladu z mnenjem Odbora Evropskega kmetijskega usmerjevalnega in jamstvenega sklada –

SPREJELA NASLEDNJO UREDBO:

Člen 1

Pregledi, predvideni v sistemu za identifikacijo in registracijo govedi morajo izpolnjevati vsaj minimalne zahteve iz členov 2 do 5.

Člen 2

1. Pristojni organ v vsaki državi članici izvaja inšpekcijske preglede na kraju samem, ki se lahko opravljajo skupaj z drugimi pregledi, predvidenimi v zakonodaji Skupnosti. Navedeni pregledi morajo vsako leto zajeti vsaj 10 % gospodarstev na ozemlju vsake države članice. Navedena najnižja raven pregledov se takoj poveča, če se ugotovi, da se zakonodaja Skupnosti o identifikaciji ne izpolnjuje.

2. Z odstopanjem od odstavka 1, če je v državi članici vzpostavljena polno operativna baza podatkov v skladu s členom 5 Uredbe (ES) št. 1760/2000, ki omogoča učinkovito navzkrižno kontrolo, se lahko predvidi stopnja 5 %.

3. Izbor gospodarstev, ki ga mora pregledati pristojni organ, se izdela na podlagi analize tveganja.

4. Analiza tveganja za vsako gospodarstvo upošteva zlasti naslednje:

(a) število živali na gospodarstvu, vključno s podatki o vseh prisotnih živalih in živalih, identificiranih na gospodarstvu;

(b) javno zdravje in zdravje živali, zlasti pa obstoj predhodnih izbruhov bolezni;

(c) znesek letnih premij za govedo, ki ga zahteva gospodarstvo in/ali je izplačan gospodarstvu, v primerjavi z zneskom, izplačanim preteklo leto;

(d) znatne spremembe v primerjavi s stanjem v preteklih letih;

(e) rezultate pregledov, opravljenih v preteklih letih, zlasti:

(i) ustrezno vodenje registra gospodarstva, kot je določeno v Uredbi Komisije (ES) št. 2629/97 [6];

(ii) ustrezno vodenje potnih listov za govedo, ki je prisotno na gospodarstvu, kot je določeno v Uredbi (ES) št. 2629/97;

(f) ustrezno sporočanje podatkov pristojnemu organu;

(g) druga merila, ki jih določijo države članice.

5. O rezultatih vsakega pregleda in kakršnih koli nezadovoljivih ugotovitvah se napiše poročilo, standardizirano na nacionalni ravni; v njem se navede tudi razlog za pregled in osebe, navzoče ob pregledu. Poročilo se izroči v podpis imetniku govedi oziroma njegovemu zastopniku, ki lahko doda svoje pripombe k vsebini poročila.

6. Izvodi poročila iz odstavka 5 se v primeru, da odkrije kršitev Uredbe (ES) št. 1760/2000, nemudoma pošljejo organom, ki so pristojni za izvajanje Uredbe Komisije (ES) št. 2419/2001 [7].

Člen 3

1. Pregled zajame vse živali na gospodarstvu za katere je predvidena identifikacija v Uredbi (ES) št. 1760/2000.

2. Z odstopanjem od odstavka 1, če zaradi praktičnih razlogov ni mogoče zbrati živali na gospodarstvu v 48 urah, lahko pristojni organ predvidi sistem vzorčenja, če se zagotovi zanesljiva raven pregleda.

Člen 4

Pregledi na kraju samem so praviloma nenapovedani. Če se pošlje predhodno obvestilo, je omejeno na nujno potrebno in praviloma ne presega 48 ur.

Člen 5

1. Vsaka država članica vsako leto pred 1. julijem pošlje Komisiji letno poročilo, v katerem navede podrobne podatke o:

(a) številu gospodarstev v zadevni državi članici;

(b) številu inšpekcijskih pregledov, opravljenih v skladu s členom 2;

(c) številu pregledanih živali;

(d) morebitnih odkritih kršitvah;

(e) morebitnih sankcijah, naloženih imetnikom v skladu s členom 22 Uredbe (ES) št. 1760/2000.

2. Podatki iz odstavka 1 se pošljejo Komisiji z upoštevanjem vzorca iz Priloge I.

Člen 6

Uredba (ES) št. 2630/97 je razveljavljena.

Napotila na razveljavljeno uredbo se razumejo kakor napotila na to uredbo in se berejo v skladu s tabelo ujemanja iz Priloge III.

Člen 7

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju, 23. junija 2003

Za Komisijo

Predsednik

Romano Prodi

[1] UL L 204, 11.8.2000, str. 1.

[2] UL L 354, 30.12.1997, str. 23.

[3] Glej Prilogo II.

[4] UL L 355, 5.12.1992, str. 1.

[5] UL L 72, 14.3.2001, str. 6.

[6] UL L 354, 30.12.1997, str. 19.

[7] UL L 327, 12.12.2001, str. 11.

--------------------------------------------------

PRILOGA I

Poročilo o rezultatih pregleda v sektorju govedi v zvezi z določbami Skupnosti o identifikaciji in registraciji

1. Podatki, povezani z rezultati v skladu s členom 5(1)(a), (b) in (c):

(a) skupno število gospodarstev, registriranih na ozemlju države članice, kot so registrirani na začetku obdobja poročanja/pregledov;

(b) skupno število pregledanih gospodarstev;

(c) skupno število opravljenih pregledov;

(d) merila analize tveganja, predvidena v členu 2(4) za izbor pregledanih gospodarstev, in navedba organa, ki je opravil preglede; in če je mogoče, razčlenitev izbora v skladu z merili analize tveganja;

(e) skupno število govedi, registriranih na začetku obdobja poročanja/pregledov;

(f) skupno številu pregledanih govedi;

(g) vrsta opravljenih pregledov, na primer so fizični pregled, pregled dokumentacije, pregled zamud pri javljanju premikov.

2. Podatki, povezani z rezultati v skladu s členom 5(1)(d) in (e):

(a) število odkritih kršitev, in zlasti vrsta razhajanj glede na tip opravljenega pregleda v skladu s točko 1(g);

(b) sankcije (vključno s tipi in podatki o statusu nadaljnjih ukrepov), naložene v skladu z Uredbo Komisije (ES) št. 494/98 [1], navedene glede na vrsto opravljenih pregledov in ugotovljenih kršitev v skladu s točko 1(g) in 2(a).

[1] UL L 60, 28.2.1998, str.78.

--------------------------------------------------

PRILOGA II

Razveljavljena uredba in njene kasnejše spremembe

- Uredba Komisije (ES) št. 2630/97 (UL L 354, 30.12.1997, str. 23).

- Uredba Komisije (ES) št. 132/1999 (UL L 17, 22.1.1999, str. 20).

- Uredba Komisije (ES) št. 1898/2000 (UL L 228, 8.9.2000, str. 22).

--------------------------------------------------

PRILOGA III

Tabela ujemanja

Uredba (ES) št. 2630/97 | Ta uredba |

Člen 1 | Člen 1 |

člen 2(1) | člen 2(1) |

člen 2(2) | člen 2(2) |

člen 2(3) | člen 2(3) |

Člen 2(4)(a) | Člen 2(4)(a) |

Člen 2(4)(b) | Člen 2(4)(b) |

Člen 2(4)(c) | Člen 2(4)(c) |

Člen 2(4)(d) | Člen 2(4)(d) |

Člen 2(4)(e), prva alinea | Člen 2(4)(e)(i) |

Člen 2(4)(e), druga alinea | Člen 2(4)(e)(ii) |

Člen 2(4)(f) | Člen 2(4)(f) |

Člen 2(4)(g) | Člen 2(4)(g) |

Člen 2(5) | Člen 2(5) |

Člen 2(6) | Člen 2(6) |

Člen 3 | Člen 3 |

Člen 4 | Člen 4 |

Člen 5 | Člen 5 |

– | Člen 6 |

Člen 6 | Člen 7 |

Priloga | Priloga I |

– | Priloga II |

– | Priloga III. |

--------------------------------------------------